Vystúpenie Slovenskej republiky
na 6. WTO Ministerskej konferencii v Hongkongu
Eva Šimková, 
štátna tajomníčka Ministerstva hospodárstva SR

Vážený pán predseda, ministri a vážení delegáti,

v mene delegácie SR by som chcela poďakovať vláde Hongkongu, Číny za jej pohostinnosť a vynikajúce zabezpečenie 6. Ministerskej konferencie WTO. Pri tejto príležitosti mi dovoľte, aby som privítala Saudskú Arábiu a Tonga medzi členmi WTO.

Pán predseda, sme presvedčení, že konferencia predstavuje významný krok, aby celé rozvojové kola z Dohy mohlo byť ukončené do konca roku 2006. Cieľom tohto kola je posilnenie pravidiel mnohostranného obchodu a podpora ďalšej liberalizácie obchodu. Tieto ciele sú veľmi dôležité nielen pre mnohostranný obchodný systém, ale tiež pre ďalší hospodársky rast a rozvoj všetkých krajín. Zameranie rokovaní je veľmi široké a zabezpečuje aby všetky členské krajiny WTO získali z tohto kola rokovaní.

	Sme presvedčení, že transparentný, predvídateľný a otvorený obchodný systém je kľúčom pre ekonomickú prosperitu a udržateľný rozvoj. Preto výsledky rokovaní sú zamerané na ďalšie zlepšenie prístupu na trh pre tovary a služby, rozšírenie a posilnenie pravidiel obchodu ako aj ďalších problematík spätých s obchodom. Rokovania by mali pomôcť zmenšiť stále existujúce rozdiely v obchodno-politických režimoch členských krajín WTO.
Slovenská republika preto podporuje mnohostranné rokovania rozvojovej agendy z Dohy od samého počiatku. Náš obchodný režim zostáva otvorený po vstupe SR v roku 2004 do EÚ.

	Vieme, že v rámci rozvojovej agendy z Dohy je veľa dôležitých problematík, ako sú poľnohospodárstvo, priemyselné výrobky, služby, uľahčovanie obchodu, pravidlá a rozvoj, ale vo svojom prejave by som sa rada zamerala len na tie najdôležitejšie.

	Pán predseda, dovoľte mi zdôrazniť, že rozvojová dimenzia hrá kľúčovú úlohu v rokovaniach. V tejto súvislosti by som rada zvýraznila význam bezcolného a bezkvótového prístupu pre všetky výrobky, ktoré pochádzajú z najmenej rozvinutých krajín. Sme pevne presvedčení, že táto rozhodujúca záležitosť pre uvedené krajiny spolu s ďalšími, bude vyriešená.

	V oblasti poľnohospodárstva, rovnováha medzi jednotlivými piliermi resp. oblasťami záväzkov, ako aj vo vnútri týchto pilierov, by mala byť zachovaná. Sme presvedčení, že by sa mali primerane znížiť domáce podpory, ktoré narušujú obchod a  pravidlá z green boxu, ktoré obchod nenarušujú by sa mali zvýšiť. Podporujeme tiež, aby sa paralelne odstránili všetky formy vývozných podpôr a tiež aby sa podstatne znížili clá, čo povedie k spravodlivému mnohostrannému obchodu medzi všetkými členskými štátmi.

	Výsledky rokovaní v oblasti prístupu na trh u nepoľnohospodárskych výrobkov by mali vytvoriť skutočné možnosti prístupu na trh pre vyspelé, rozvojové ako aj najmenej rozvinuté krajiny. V tejto súvislosti by som chcela zdôrazniť, že tieto výsledky je možné dosiahnúť pri použití jednoduchej švajčiarskej formule na znižovanie ciel spolu s flexibilitami pre rozvojové krajiny. Tiež by sme sa mali zaoberať záležitosťou neviazaných ciel.

	Pán predseda, služby sú oblasťou s obrovským potenciálom rastu. Ich ďalšia liberalizácia môže priniesť úžitok pre všetkých. Pre nás sektor služieb vytvára väčší podiel v našom hospodárstve a prispel významnou mierou v našom procese ekonomických reforiem. Z tohto dôvodu máme záujem na ambicióznom výsledku v tejto oblasti.

	Uľahčovanie obchodu by malo byť považované za integrálnu súčasť celkovej liberalizácie a zlepšenia technických aspektov a výkonnosti obchodných transakcií. Predovšetkým rozvojové krajiny môžu získať zo zjednotených a zjednodušených pravidiel, ktoré spadajú pod oblasť uľahčovania obchodu. Technická pomoc a budovanie kapacít by mali byť základnými prvkami konečnej dohody.

	Na záver, v mene delegácie Slovenskej republiky, by som rada vyjadrila, že sme pripravení prispieť k dosiahnutiu celkového vyváženého balíka opatrení. Sme presvedčení, že pozitívny prístup bude prevládať počas rokovaní konferencie a že to prinesie uspokojivé výsledky pre všetkých členov WTO.

	Ďakujem za Vašu pozornosť.